ប្រតិកម្ម​ចំពោះ​ការព្យាយាម​របស់​សាលាក្តី​ខ្មែរ​ក្រហម​ប្តឹង​វីអូអេ​ខ្មែរ
វីអូអេ​សម្លេង​សហរដ្ឋ​អាមេរិក​ចាត់​ទុកថា​ការ​ព្រមាន​នោះ​ ជា​ការ​ព្រមាន​ដ៏​ពុំ​មាន​ហេតុផល​សម​ស្រប។
ការិយាល័យសហចៅក្រមស៊ើបអង្គេតរបស់សាលាក្តីខ្មែរក្រហមកំពុងរៀបចំនីតិវីធីតាមផ្លូវច្បាប់ប្រឆាំនឹងវីអូអេខ្មែរ។ នេះបើតាមសេចក្តីអះអាងរបស់មន្ត្រីជាន់ខ្ពស់សាលាក្តីខ្មែរក្រហម នៅថ្ងៃសុក្រនេះ។ លោក ហ៊ុយ វណ្ណៈ មន្រ្តីផ្នែកទំនាក់ទំនងសាធារណៈរបស់សាលាក្តី ដែលគាំទ្រដោយអង្គការសហប្រជាតិ មានប្រសាសន៍ថា ក្រុមចៅក្រមស៊ើបអង្គេតមិនបានបោះចោលនីតិវិធីតាមផ្លូវច្បាប់ ប្រឆាំងទៅនឹង វីអូអេខ្មែរនោះទេ ហើយចំណាត់ការប្រឆាំងនឹងវិទ្យុនេះ គឺជាការព្រមានដល់ការលេចធ្លាយឯកសារសម្ងាត់ និងជាការប្រឆាំងនឹងការជ្រៀតជ្រែតកិច្ចការស៊ើបអង្គេតរបស់តុលាការ។ «អ្វីដែលយើងអាចជម្រាបជូនបានគឺចៅក្រមគាត់នឹងធ្វើការជាមួយមន្ត្រីរបស់ចៅក្រម ក៏ដូចជាមន្ត្រីពាក់ព័ន្ធ ដើម្បីចាប់ផ្តើមនីតិវិធីលើផ្លូវច្បាប់ទៅលើករណីនេះ»។ សហចៅក្រមស៊ើបអង្គេតលោកយូ ប៊ុនលេង និងលោកសេច វិចប្លុង កាលពីថ្ងៃពុធ បានចេញសេចក្តីព្រមានថានឹងចាត់វិធានការផ្លូវច្បាប់ដល់វីអូអេខ្មែរដោយលើកឡើងថា អង្គភាពផ្សាយព័ត៌មានដែលត្រូវបានដំណើរការដោយមូលនិធិរបស់រដ្ឋាភិបាលអាមេរិកបានដកទាំងស្រុងនូវខ្លឹមសារឯកសារសម្ងាត់របស់សាលាក្តីខ្មែរក្រហម និងបានផ្សាយជាសាធារណៈ កាលពីថ្ងៃទី១០ ខែសីហា នូវឯកសារដែលទាក់ទងទៅនឹងសំណុំរឿង០០៣ និងសំណុំរឿង០០៤ ដ៏ចម្រូងចម្រាស។ សហចៅក្រមស៊ើបអង្កេតទាំងពីរបានបញ្ជាក់ថា ខ្លួននឹងបើកដំណើរការនីតិវិធីលើការជ្រៀតជ្រែតចូលកិច្ចការរដ្ឋបាលរបស់សាលាក្តីខ្មែរក្រហមដោយយោងតាមវិធានទី៣៥។ សំណុំរឿងនេះ អាចបញ្ជូនទៅតុលាការជាតិរបស់រដ្ឋាភិបាលខ្មែរ។ វិធានទី៣៥នៃវិធានផ្ទៃក្នុងរបស់សាលាក្តីខ្មែរក្រហមចែងថា សាលាក្តីខ្មែរក្រហមអាចដាក់ទណ្ឌកម្ម ឬអាចបញ្ជូនបុគ្គលណាមួយទៅកាន់អាជ្ញាធរមានសមត្ថកិច្ច ក្នុងករណីដែលបុគ្គលនោះជ្រៀតជ្រែកដោយចេតនាពិតប្រាកដក្នុងកិច្ចការរដ្ឋបាលរបស់សាលាក្តីដូចជាការចេញផ្សាយឯកសារសម្ងាត់ ការបំផ្លាញភ័ស្តុតាង ការគំរាមគំហែង ឬក៏ជួយជនជាប់ចោទ ឬជនត្រូវបានចោទឲ្យរត់គេចខ្លួនដោយចេតនាជាដើម។ នៅត្រង់វិធានទី៣៥ ត្រង់ចំនុច២គ បានបង្ហាញថា បញ្ហាដែលអាចកើតមានខាងលើអាចនឹងត្រូវបានបញ្ជូនទៅកាន់អាជ្ញាធរមានសមត្ថកិច្ចរបស់កម្ពុជា ឬរបស់អង្គការសហប្រជាជាតិ។ នៅថ្ងៃសុក្រ នេះដែល អង្គការការពារអ្នកកាសែតដ៏ធំមួយដែលមានមូលដ្ឋាននៅប្រទេសបារាំង ដែលមានឈ្មោះថា អង្គការអ្នកយកព័ត៌មានគ្មានព្រំដែនបានហៅការព្រមានរបស់សហចៅក្រមស៊ើបអង្គេតលើវីអូអេខ្មែរថាជារឿងគួរឲ្យខកចិត្ត និងរឿងប៉ះទង្គិច។ លោក បិនដ្យាមិន អ៊ីស្មាអ៊ីល (Benjamin Ismail) នាយកអង្គការអ្នកយកព័ត៌មានគ្មានព្រំដែន ប្រចាំតំបន់អាស៊ី បានទាមទារឲ្យសាលាក្តីខ្មែរក្រហមបោះបង់ចំនាត់ការផ្លូវច្បាប់របស់ខ្លួនចោល។ «យើងមានការស្រងាកចិត្តចំពោះសាលាក្តីមួយ ដែលចំណាយពេលវេលាធ្វើចំណាត់លើបណ្តាញផ្សព្វផ្សាយមួយដែលគ្រាន់តែបំពេញការងាររបស់ខ្លួន ហើយផ្សាយបន្តចេញនូវការងាររបស់ខ្លួន ខណៈដែលកិច្ចការតុលាការត្រូវវិនិច័្ឆយនោះ មានសារៈសំខាន់ធំធេងណាស់សម្រាប់យើង។ យើង មិនអាចអត់ឱនឲ្យបាននោះទេ ហើយប្រសិនបើមានចំណាត់ការតាមផ្លូវតុលាការ យើងស្នើសុំឲ្យបោះបង់ចោល»។ វីអូអេសំឡេងសហរដ្ឋអាមេរិកព្រួយបារម្ភជាខ្លាំងចំពោះការព្រមានរបស់សហចៅក្រមស៊ើបអង្គេត ហើយចាត់ទុកថានោះគឺជារឿងគួរឲ្យភ័យខ្លាច។ វីអូអេសម្លេងសហរដ្ឋអាមេរិកចាត់ទុកថាការព្រមាននោះ ជាការព្រមានដ៏ពុំមានហេតុផលសមស្រប។ ជាមួយគ្នានេះវីអូអេសម្លេងសហរដ្ឋអាមេរិកនៅតែរក្សាគោលជំហររបស់ខ្លួនថានឹងបន្តយកព័ត៌មានទាក់ទងនឹងសាលាក្តីខ្មែរក្រហមបន្តទៅទៀត៕